Gandia acollirà el I Passacarrer Estiu Intercultural el pròxim dissabte, 7 de juliol
06 juliol 2018

## Gandia acollirà el I Passacarrer Estiu Intercultural el pròxim dissabte, 7 de juliol06 juliol 2018Última actualització: 14 juliol 2025

![](../gestion/img/_AO_3519-copia.jpg)  
  

El **Regidor Delegat** **de Responsabilitat Social (Cooperació)**, **Nahuel González**, i la **Regidora Delegada de Relacions Internacionals**, **Liduvina Gil**, acompanyats del **representant de l’Associació Joventut Boliviana**, **Germán Sánchez**, han presentat aquest matí en roda de premsa el I Passacarrer multicultural sota el nom “Estiu Intercultural”. La cercavila se celebrarà el dissabte 7 de juliol a les 18 h en el passeig de la Rosa dels Vents de la platja de Gandia.

Tal com ha explicat Gil, “_la trobada reunirà música i danses típiques de països llatinoamericans com Equador, Perú, Xile, Colòmbia, Argentina, Paraguai, Uruguai, Veneçuela i Bolívia_”. D’aquesta manera, més de 900 persones es reuniran en la platja de Gandia, “_un espai on es podrà gaudir d’aquesta cultura sense impediments per ningú_”, segons ha declarat González.

Per la seua banda, el representant de l’Associació Joventut Boliviana, responsable de l’organització de la cercavila, ha volgut agrair a les autoritats de l’Ajuntament de Gandia i, en especial, als regidors Nahuel González i Liduvina Gil, així com a la Policia Local per “_facilitar el carrer perquè els grups puguen ballar i mostrar la seua cultura_”.

El passacarrer “_a València està molt consolidat, es fa des de fa molts anys, però a Gandia no s’havia fet mai_”, ha agregat la regidora. Malgrat açò, els tres han coincidit en què es tracta d’una primera edició i que es pretén seguir realitzant els pròxims anys perquè, segons ha expressat el regidor, Gandia “_és una ciutat diversa, que li agrada aprendre d’altres cultures_”.

Tots tres han aprofitat per a convidar a les persones a assistir a l’esdeveniment cultural que és “_un espectacle no només per a la ciutadania de Gandia, sinó per a tots els turistes, ja que podran gaudir de grans colors, música molt variada i de la cultura de cada país que de segur que els agradarà moltíssim_”, ha conclòs Gil.  

[Twittear](https://twitter.com/share)